Is-sitta u erbgħin laqgħa tal-Kunsill ŻEE saret fi Brussell fil-15 ta' Novembru 2016 taħt il-Presidenza tas-Sinjura Elisabeth Vik Aspaker, Ministru għall-Affarijiet taż-ŻEE u tal-UE tan-Norveġja. Preżenti għal-laqgħa kien hemm is-Sinjura Aurelia Frick, Ministru għall-Affarijiet Barranin tal-Liechtenstein, is-Sur Stefán Haukur Jóhannesson, li kien qed jirrappreżenta lill-Ministru għall-Affarijiet Barranin tal-Iżlanda u s-Sur Lukas Parizek, li kien qed jirrappreżenta l-Presidenza tal-Kunsill tal-Unjoni Ewropea, kif ukoll Membri tal-Kunsill tal-Unjoni Ewropea u rappreżentanti tal-Kummissjoni Ewropea u s-Servizz Ewropew għall-Azzjoni Esterna. Il-Kunsill ŻEE nnota li, fil-qafas tad-djalogu politiku, il-Ministri kienu ser jiddiskutu l-Balkani tal-Punent, l-Ukrajna/ir-Russja, il-Migrazzjoni u l-istrateġija globali tal-UE għall-Politika Estera u ta' Sigurtà. Sar dibattitu ta' orjentazzjoni dwar is-suq uniku diġitali, inkluż l-ekonomija kollaborattiva. Il-Kunsill ŻEE rrikonoxxa r-rwol ewlieni li kellu l-Ftehim ŻEE għal aktar minn 20 sena fl-avvanz tar-relazzjonijiet ekonomiċi u l-integrazzjoni tas-suq intern bejn l-UE u l-Istati taż-ŻEE-EFTA. Il-Kunsill ŻEE enfasizza li l-Ftehim kien wieħed robust u li kapaċi jadatta għal bidliet fit-trattati tal-UE u t-tkabbir tal-UE. Il-Kunsill ŻEE rrikonoxxa li aktar sforzi lejn it-tisħiħ tal-kompetittività jkunu essenzjali għall-impjiegi u t-tkabbir fl-Ewropa. Il-Kunsill ŻEE enfasizza l-importanza ta' Suq Uniku li jiffunzjona sew bħala xprunatur biex tingħata spinta lit-tkabbir ekonomiku u lill-ħolqien ta' impjiegi ġodda madwar l-Ewropa, u laqa' b'sodisfazzjon il-passi li diġà ttieħdu biex jiġu implimentati l-proposti li jinsabu fl-istrateġiji għal suq uniku diġitali u għat-titjib tas-Suq Uniku, it-tnejn imnedija fl-2015, bil-ħsieb li jisfruttaw b'mod sħiħ il-potenzjal ta' tkabbir u ta' produttività mhux utilizzat tiegħu. Il-Kunsill ŻEE qabel li jinħtieġ approċċ olistiku biex jiġu indirizzati wħud mill-isfidi ewlenin li jiffaċċa s-Suq Uniku, u enfasizza l-importanza ta' involviment mill-qrib tal-Istati taż-ŻEE EFTA fit-tfassil u l-iżvilupp ulterjuri ta' politiki u inizjattivi marbuta mas-suq uniku. Il-Kunsill ŻEE laqa' b'sodisfazzjon l-adozzjoni tad-deċiżjonijiet tal-Kumitat Konġunt taż-ŻEE tal-ewwel pakkett ta' atti legali relatati mar-regolamenti tal-UE dwar l-Awtoritajiet ewropej ta' sorveljanza fil-qasam tas-servizzi finanzjarji. Il-Kunsill ŻEE enfasizza wkoll l-importanza kbira li tiġi inkorporata u applikata minnufih il-leġislazzjoni l-oħra pendenti fil-qasam tas-servizzi finanzjarji malajr kemm jista' jkun sabiex jiġu żgurati kondizzjonijiet ekwivalenti fiż-ŻEE kollha f'dan is-settur importanti Filwaqt li nnota r-rapport ta' progress tal-Kumitat Konġunt taż-ŻEE, il-Kunsill ŻEE esprima l-apprezzament tiegħu għall-ħidma tal-Kumitat Konġunt sabiex jiżgura t-tkomplija tal-operat b'suċċess u l-funzjonament tajjeb tal-Ftehim ŻEE. Il-Kunsill ŻEE enfasizza l-importanza ta' solidarjetà fost il-pajjiżi tal-Ewropa biex jiġu megħluba l-isfidi soċjali u ekonomiċi. B'mod partikolari, il-Kunsill ŻEE esprima tħassib fir-rigward tal-livell għoli kontinwu tal-qgħad fost iż-żgħażagħ f'uħud mill-istati membri taż-ŻEE. Il-Kunsill ŻEE faħħar il-kontribut pożittiv tal-mekkaniżmu finanzjarju taż-ŻEE u tan-Norveġja 2009-2014 u tal-predeċessuri tagħhom biex inaqqsu d-differenzi ekonomiċi u soċjali fiż-ŻEE kollha u rrikonoxxa li għadha teżisti l-ħtieġa li jitnaqqsu d-differenzi soċjali u ekonomiċi fiż-ŻEE. Il-Kunsill ŻEE laqa' r-ratifika tal-ftehim dwar mekkaniżmu finanzjarju taż-ŻEE 2014-2021 mill-Iżlanda, il-Liechtenstein u n-Norveġja, u tal-ftehim bejn in-Norveġja u l-UE dwar mekkaniżmu finanzjarju Norveġiż għall-perijodu 2014–2021 min-Norveġja. Il-Kunsill ŻEE laqa' wkoll l-applikazzjoni proviżorja tal-ftehim dwar mekkaniżmu finanzjarju Norveġiż għall-perijodu 2014-2021 mill-1 ta' Lulju 2016 u tal-ftehim dwar mekkaniżmu finanzjarju taż-ŻEE 2014-2021 mill-1 ta' Awwissu 2016. Il-Kunsill ŻEE laqa' wkoll l-applikazzjoni proviżorja tal-Protokoll dwar il-kummerċ ta' prodotti tal-ħut u tas-sajd bejn l-Iżlanda u l-UE mill-1 ta' Awwissu 2016 u l-Protokoll dwar il-kummerċ ta' prodotti tal-ħut u tas-sajd bejn in-Norveġja u l-UE mill-1 ta' Settembru 2016. Filwaqt li enfasizza l-fatt li għarfien akbar tal-Ftehim ŻEE madwar iż-ŻEE kollha huwa fl-interess tal-partijiet kontraenti kollha, il-Kunsill ŻEE ħeġġiġhom biex jiżguraw li informazzjoni dwar il-Ftehim ŻEE tkun disponibbli malajr u faċilment. Il-Kunsill ŻEE nnota li l-moviment liberu tal-kapital huwa libertà fundamentali tas-suq intern u parti integrali mill-acquis taż-ŻEE u rrikonoxxa li restrizzjonijiet jistgħu jiġu implimentati biss b'mod temporanju abbażi tad-dispożizzjonijiet tal-Artikolu 43 tal-Ftehim ŻEE. Il-Kunsill ŻEE laqa' l-progress tal-pjan komprensiv tal-Gvern Iżlandiż biex jitneħħew il-kontrolli tal-kapital mingħajr ma tiġi mhedda l-istabbiltà ekonomika u finanzjarja tal-pajjiż. Il-Kunsill ŻEE ta importanza kbira lit-tkomplija tal-kooperazzjoni mill-qrib bejn l-UE u l-Istati taż-ŻEE-EFTA fil-politiki dwar l-ambjent, l-enerġija u t-tibdil fil-klima, partikolarment fid-dawl tal-qafas ta' politika għall-klima u l-enerġija għall-2030 u l-qafas strateġiku għal Unjoni tal-Enerġija reżiljenti b'politika dwar it-tibdil fil-klima li tħares 'il quddiem. Il-kooperazzjoni mill-qrib għandha tkompli wkoll b'mod partikolari fl-oqsma tas-suq intern tal-enerġija, is-sigurtà tal-enerġija, l-iskambju tal-kwoti tal-emissjonijiet, il-promozzjoni ta' enerġija kompetittiva, reżiljenti għat-tibdil fil-klima, sikura u sostenibbli b'emissjonijiet baxxi tal-karbonju, l-effiċjenza enerġetika, ir-riżorsi ta' enerġija rinnovabbli, il-ġbir u l-ħżin tal-karbonju (CCS) u l-ġbir u l-użu tal-karbonju (CCU), kif ukoll kwistjonijiet ambjentali oħra bħalma huma l-iskart, il-kimiċi, il-ġestjoni tar-riżorsi tal-ilma u t-tniġġis industrijali. Il-Kunsill ŻEE fakkar fil-ftehim storiku globali u legalment vinkolanti dwar il-klima li ntlaħaq f'Pariġi f'Diċembru 2015 u laqa' d-dħul fis-seħħ tiegħu fl-4 ta' Novembru 2016, b'riżultat tar-ratifika mill-UE. Il-Kunsill ŻEE laqa' l-isforzi li saru kemm mill-istati membri tal-UE kif ukoll mill-Istati taż-ŻEE-EFTA biex jiżguraw it-tlestija f'qasir żmien tal-proċeduri ta' ratifika nazzjonali tagħhom u ħeġġeġ lill-pajjiżi l-oħra biex jirratifikaw mill-aktar fis possibbli. Il-Kunsill ŻEE laqa' l-appoġġ wiesa' li kisbet l-inizjattiva konġunta dwar l-istandardizzazzjoni Ewropea u l-isforzi li nbdew min-naħa tal-UE permezz ta' din il-koregolamentazzjoni kollaborattiva ta' suċċess, li timmodernizza s-sistema Ewropea ta' standardizzazzjoni. Il-Kunsill ŻEE rrikonoxxa wkoll li l-involviment u l-kontribut tal-EFTA f'dan il-qasam juri kooperazzjoni effiċjenti bejn l-UE u l-EFTA li tappoġġa ŻEE omoġenja. Il-Kunsill ŻEE laqa' l-isforzi li għaddejjin biex jonqos l-għadd ta' atti tal-UE rilevanti għaż-ŻEE li qed jistennew biex jiġu inkorporati fil-Ftehim ŻEE kif ukoll biex jiġi aċċellerat il-proċess ta' inkorporazzjoni. Filwaqt li jfaħħar il-passi kollha li ttieħdu matul dawn l-aħħar snin, il-Kunsill ŻEE nnota li l-għadd ta' atti li qed jistennew biex jiġu inkorporati kien għadu wieħed għoli wisq. Il-Kunsill ŻEE appella għat-tkomplija tal-ħidma sabiex jitnaqqas b'mod sinifikanti u dejjiemi l-perijodu attwali ta' xogħol b'lura u b'hekk tiġi żgurata ċ-ċertezza legali u l-omoġeneità fiż-ŻEE. Huwa ħeġġeġ lill-partijiet kollha biex jinvolvu ruħhom b'mod kostruttiv biex isibu soluzzjonijiet għal kwistjonijiet pendenti diffiċli. Fir-rigward tat-tielet pakkett għas-suq intern tal-enerġija, il-Kunsill ŻEE laqa' l-progress li sar f'dawn l-aħħar xhur fir-rigward tat-tneħħija tal-ostakoli li fadal biex dan jiġi inkorporat fil-Ftehim taż-ŻEE, b'mod partikolari rigward il-parteċipazzjoni taż-ŻEE-EFTA fl-Aġenzija għall-Kooperazzjoni tar-Regolaturi tal-Enerġija (ACER), u ssottolinja l-importanza li tiġi finalizzata rapidament din il-ħidma sabiex jiġi stabbilit suq intern tal-enerġija kompletament funzjonali. Il-Kunsill ŻEE laqa' l-progress li sar f'dawn l-aħħar xhur fir-rigward tal-qafas regolatorju tal-2009 għall-komunikazzjonijiet elettroniċi (inkluż ir-regolament dwar il-Korp ta' Regolaturi Ewropej tal-Komunikazzjonijiet Elettroniċi – BEREC), u r-regolament dwar prodotti mediċinali għall-użu pedjatriku. Il-Kunsill ŻEE nnota li għad jeħtieġ progress f'għadd ta' kwistjonijiet importanti pendenti u stenna b'interess li tintlaħaq konklużjoni malajr kemm jista' jkun, b'mod partikolari fir-rigward tat-tielet direttiva dwar il-posta, l-atti legali tal-UE fil-qasam tal-produzzjoni organika kif ukoll fil-qasam ta' regoli u standards komuni għal organizzazzjonijiet tal-ispezzjoni u l-perizji tal-bastimenti. Il-Kunsill ŻEE nnota li kien hemm għadd ta' deċiżjonijiet tal-Kumitat Konġunt, li għalihom kienet inqabżet l-iskadenza ta' sitt xhur prevista fil-Ftehim ŻEE fir-rigward tal-awtorizzazzjoni kostituzzjonali. Huwa ħeġġeġ lill-Istati taż-ŻEE-EFTA biex isaħħu l-isforzi tagħhom biex isolvu l-każijiet pendenti kemm jista' jkun malajr u biex jevitaw tali dewmien fil-futur. Il-Kunsill ŻEE rrikonoxxa l-importanza tan-negozjati dwar ftehim ta' kummerċ ħieles ambizzjuż, ibbilanċjat u komprensiv bejn l-Unjoni Ewropea u l-Istati Uniti. Il-Kunsill ŻEE laqa' l-iskambju kontinwu ta' informazzjoni bejn il-Kummissjoni Ewropea u l-Istati taż-ŻEE-EFTA, mibdi fil-Kumitat Konġunt taż-ŻEE f'Diċembru 2014. Filwaqt li fost affarijiet oħra jqis il-Protokoll 12 tal-Ftehim ŻEE, il-Kunsill ŻEE ħeġġeġ tkomplija ta' dan l-iskambju ta' informazzjoni. Il-Kunsill ŻEE rrikonoxxa li l-partijiet kontraenti, skont l-Artikolu 19 tal-Ftehim ŻEE, kienu ntrabtu li jkomplu bl-isforzi tagħhom bil-ħsieb li tinkiseb il-liberalizzazzjoni progressiva tal-kummerċ agrikolu. Il-Kunsill ŻEE stenna b'interess l-iffirmar tal-ftehimiet dwar il-liberalizzazzjoni ulterjuri tal-kummerċ agrikolu u dwar il-protezzjoni tal-indikazzjonijiet ġeografiċi bejn l-UE u l-Iżlanda, li ġew inizjalati fis-17 ta' Settembru 2015, fil-futur qarib. Il-Kunsill ŻEE nnota s-sospensjoni tan-negozjati bejn l-UE u n-Norveġja dwar il-protezzjoni ta' indikazzjonijiet ġeografiċi. Il-Kunsill ŻEE laqa' l-progress li sar fin-negozjati bejn l-UE u n-Norveġja dwar il-liberalizzazzjoni ulterjuri tal-kummerċ agrikolu fil-qafas tal-Artikolu 19 imnedija fi Frar 2015 u ħeġġeġ lill-partijiet biex b'mod attiv ikomplu bl-isforzi tagħhom għal progress ulterjuri fin-negozjati Il-Kunsill ŻEE stenna b'interess l-adozzjoni tad-deċiżjoni tal-Kumitat Konġunt dwar il-Ftehim dwar liberalizzazzjoni ulterjuri tal-kummerċ fi prodotti agrikoli proċessati fi ħdan il-qafas tal-Artikolu 2(2) u l-Artikolu 6 tal-Protokoll 3 għall-Ftehim ŻEE bejn l-Iżlanda u l-UE, li ġie konkluż fis-17 ta' Settembru 2015, fil-futur qarib. Il-Kunsill ŻEE ħeġġeġ lill-partijiet kontraenti biex ikomplu d-djalogu dwar ir-rieżami tar-reġim kummerċjali għal prodotti agrikoli pproċessati fil-qafas tal-Artikolu 2(2) u l-Artikolu 6 tal-Protokoll 3 għall-Ftehim ŻEE sabiex jiġi promoss aktar il-kummerċ f'dan il-qasam. Filwaqt li rrikonoxxa l-kontribut tal-programmi tal-UE fil-bini ta' Ewropa aktar kompetittiva, innovattiva u soċjali, il-Kunsill ŻEE laqa' l-parteċipazzjoni tal-Istati taż-ŻEE-EFTA fil-programmi rilevanti għaż-ŻEE li jikkontribwixxu finanzjarjament għalihom. Il-Kunsill ŻEE rrikonoxxa l-parteċipazzjoni attiva u l-integrazzjoni sħiħa tal-Istati taż-ŻEE-EFTA fiż-żona Ewropea tar-riċerka u l-assoċjazzjoni ta' suċċess tan-Norveġja u l-Iżlanda f'Orizzont 2020, il-programm ewlieni tal-UE għar-riċerka u l-innovazzjoni. Il-Kunsill ŻEE ser ikompli jagħti importanza kbira lill-integrazzjoni u l-allinjament tal-politika tal-Istati taż-ŻEE-EFTA mal-UE fil-qasam tar-riċerka u l-innovazzjoni. Il-Kunsill ŻEE ssottolinja l-importanza tat-tkomplija tal-prattika li jiġu mistiedna uffiċjali mill-Istati taż-ŻEE-EFTA għal djalogi politiċi fil-livell tal-gruppi ta' ħidma rilevanti tal-Kunsill tal-UE. Il-Kunsill ŻEE ssottolinja l-importanza li jiġu mistiedna l-Ministri taż-ŻEE-EFTA għal-laqgħat informali ministerjali u l-konferenzi ministerjali tal-UE rilevanti għall-parteċipazzjoni taż-ŻEE-EFTA fis-Suq Intern, u esprima l-apprezzament tiegħu lill-Presidenza Slovakka attwali u lill-Presidenza Maltija li jmiss talli komplew din il-prattika. Il-Kunsill ŻEE rrikonoxxa l-kontributi pożittivi li saru mill-Istati taż-ŻEE-EFTA għall-proċess tat-tfassil tad-deċiżjonijiet dwar il-leġislazzjoni u l-programmi tal-UE rilevanti għaż-ŻEE permezz tal-parteċipazzjoni tagħhom fil-kumitati, il-gruppi ta' esperti u l-aġenziji rilevanti, kif ukoll permezz tal-preżentazzjoni ta' kummenti taż-ŻEE-EFTA.